KIRJALLINEN KYSYMYS E-3398/00 esittäjä(t): Marjo Matikainen-Kallström (PPE-DE) komissiolle. Matkapuhelinoperaattoreiden perimät ylihinnat.



Virallinen lehti nro 174 E , 19/06/2001 s. 0048 - 0049



KIRJALLINEN KYSYMYS E-3398/00 esittäjä(t): Marjo Matikainen-Kallström (PPE-DE) komissiolle (3. marraskuuta 2000) Aihe: Matkapuhelinoperaattoreiden perimät ylihinnat Tuoreista tutkimuksista käy ilmi, että eurooppalaiset matkapuhelinoperaattorit laskuttavat puhelinliikenteen päättämisestä vähintään 4070 prosenttia liikaa. Tämän seurauksena kiinteän verkon operaattorit tukivat matkapuhelinoperaattoreita vähintään 4,5 miljardilla eurolla vuonna 1999. Miten Euroopan komissio aikoo välittömästi - avustaa jäsenmaiden sääntelyviranomaisia matkapuhelimien kustannuslähtöisten yhteenliittämishintojen määräämisessä unionin lainsäädännön mukaisesti ja - edistää parhaita toimintatapoja hintarajojen määräämisessä, kun puhelut päätetään kiinteässä verkossa ja siirretään matkapuhelinverkkoon käytössä olevien LRIC-mallien mukaisesti tai kun puhelut siirretään matkapuhelinverkosta toiseen? Erkki Liikasen komission puolesta antama vastaus (7. joulukuuta 2000) Yhteisön lainsäädännössä vaaditaan, että puhelujen päättämisestä matkaviestintäverkossa perittävien hintojen on oltava kustannuslähtöisiä, jos matkaviestintäoperaattori on merkittävässä markkina-asemassa yhteenliittämisen kansallisilla markkinoilla (direktiivi 97/33/EY televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi(1), 7 artiklan 2 kohta). Kunkin jäsenvaltion kansallisten sääntelyviranomaisten on päätettävä, mitkä matkaviestintäoperaattorit ovat tällaisessa asemassa. Tähän päivään mennessä kansalliset sääntelyviranomaiset ovat ilmoittaneet seuraavien matkaviestintäoperaattorien olevan merkittävässä markkina-asemassa yhteenliittämisen kansallisilla markkinoilla: >TAULUKON PAIKKA> Komissio on antanut suosituksen yhteenliittämisestä vapautetuilla telemarkkinoilla (Osa 1: Yhteenliittämisen hinnoittelu(2)), jossa suositellaan, että jos kustannuslähtöisyyttä vaaditaan, yhteenliittämismaksujen pitäisi perustua pitkän aikavälin ennakoituihin keskimääräisiin lisäkustannuksiin (long run average incremental costs, LRAIC). Suosituksessa esitetään myös parhaan nykykäytännön mukaiset yhteenliittämismaksut puhelun päättämisestä kiinteässä verkossa. Matkaviestintäverkkojen kustannusrakenne on kuitenkin erilainen kuin kiinteiden verkkojen, eikä suosituksessa annettuja parhaan nykykäytännön mukaisia yhteenliittämismaksuja sovelleta puhelun päättämiseen matkaviestintäverkossa. Komissio on julkaissut matkaviestintäverkkojen kustannusrakenteiden tutkimista koskevan tarjouspyynnön, jonka tulokset julkaistaan ja annetaan kansallisten sääntelyviranomaisten käyttöön vuoden 2001 kuluessa. Komissio harkitsee tulosten perusteella jatkotoimien tarvetta. Samaan aikaan komissio tutkii valitusta, jossa eräs kiinteän verkon operaattori syyttää useita matkaviestintäoperaattoreita ylihinnoittelusta. Valitusmenettelyn käynnistämisen jälkeen useimmat kyseisistä operaattoreista ovat alentaneet puhelun päättämismaksuja kiinteän ja matkaviestintäverkon välillä. (1) EYVL L 199, 26.7.1997. (2) EYVL L 73, 12.3.1998.